ΓΡΑΠΤΗ ΕΡΩΤΗΣΗ E-3295/97 υποβολή: Αλέξανδρος Αλαβάνος (GUE/NGL) προς την Επιτροπή (20 Οκτωβρίου 1997)

Θέμα: Μέτρα για τους ραδιοτηλεγραφητές

Η ειδικότητα του ραδιοτηλεγραφητή Εμπορικού Ναυτικού καταργείται οριστικά από την οργανική σύνθεση των εμπορικών πλοίων των χωρών μελών από την 1.2.1999 λόγω αλλαγής της τεχνολογίας. Από το γεγονός αυτό δημιουργείται ένα μεγάλο εργασιακό πρόβλημα σε μια ολόκληρη τάξη εργαζομένων και ιδιαίτερα για τους ανέργους μεγάλης ηλικίας που στερούνται άλλης επαγγελματικής κατάρτισης αλλά και δεν δύναται να συμπεριληφθούν λόγω ηλικίας και προβλημάτων υγείας σε νέα προγράμματα κατάρτισης.

Ερωτάται η Επιτροπή:

1. Τί μέτρα κοινωνικής προστασίας έχουν ληφθεί από τις χώρες μέλη για τους ραδιοτηλεγραφητές;

2. Με ποιά προγράμματα προτίθεται να στηρίξει τους ραδιοτηλεγραφητές, προκειμένου να αντιμετωπίσουν τη σοβαρή κατάσταση που βρίσκονται και το κοινωνικό αποκλεισμό τους;

Απάντηση του κ. Padraig Flynn εξ ονόματος της Επιτροπής (5 Δεκεμβρίου 1997)

Εκτός από τα μέτρα που αποβλέπουν στην υλοποίηση της ισότητας μεταχείρισης μεταξύ ανδρών και γυναικών στον τομέα της κοινωνικής ασφάλισης και τα μέτρα που αποβλέπουν στην προστασία των ατόμων που διακινούνται εντός της Κοινότητας, οι δραστηριότητες της Ευρωπαϊκής Επιτροπής, στον τομέα της κοινωνικής προστασίας, περιορίζονται στην προώθηση της συνεργασίας μεταξύ των κρατών μελών τα οποία είναι αρμόδια για κάθε συγκεκριμένη απόφαση σχετικά με τα ειδικά μέτρα.

Στο πλαίσιο του συστήματος αμοιβαίας πληροφόρησης για την κοινωνική προστασία στην Κοινότητα και της έκθεσης για την κοινωνική προστασία στην Ευρώπη, η Ευρωπαϊκή Επιτροπή ανέπτυξε βάσεις δεδομένων σχετικά με τα συστήματα κοινωνικής προστασίας των κρατών μελών. Αυτές οι βάσεις δεδομένων περιέχουν μόνο πληροφορίες γενικής φύσεως. Όσον αφορά τις ειδικές επαγγελματικές ομάδες, όπως οι ραδιοτηλεγραφητές, η Ευρωπαϊκή Επιτροπή δεν λαμβάνει ούτε διαθέτει πληροφορίες.

Καμία απάντηση δεν μπορεί να δοθεί κατά γενικό τρόπο στην ερώτηση εάν θα μπορούσαν να ενταχθούν μέτρα βοήθειας στις πράξεις περιφερειακής και διαρθρωτικής πολιτικής της Κοινότητας. Για μια τέτοια απάντηση θα ήταν απαραίτητος ένας έλεγχος κατά περίπτωση.

Ο στόχος 4 των διαρθρωτικών ταμείων υποστηρίζει την προσαρμογή των εργαζομένων στις βιομηχανικές μεταλλαγές και στα νέα συστήματα παραγωγής. Αυτές οι μεταλλαγές ενδέχεται να συνδέονται με τις τεχνολογικές αλλαγές ή ακόμη με αλλαγές στην οργάνωση της εργασίας και στη διαχείριση της παραγωγής.

Ο στόχος 4 απευθύνεται κατά προτεραιότητα στους εργαζομένους οι οποίοι, λόγω της ηλικίας τους, του χαμηλού επιπέδου επαγγελματικών προσόντων ή του επαγγελματικού ιστορικού τους, απειλούνται από ανεργία καθόσον δυσκολεύονται να ανταποκριθούν στις νέες ανάγκες. Ο στόχος είναι να σταθεροποιηθεί η απασχόληση αυτών των εργαζομένων κυρίως μέσω ενεργειών παροχής συμβουλών καθώς και μέσω ενεργειών κατάρτισης και ανακύκλωσης.

Οι ενέργειες προσανατολισμού και παροχής συμβουλών αποβλέπουν στον καθορισμό των ικανοτήτων (επαγγελματικές και προσωπικές ικανότητες), των κινήτρων και των δυνατοτήτων των εργαζομένων σε σχέση με τα πιθανά καθήκοντα που θα μπορούσαν να αναλάβουν, μέσω κατάρτισης. Αυτή η κατάρτιση μπορεί να αφορά τόσο τις τεχνικές και ειδικές ικανότητες που απαιτούνται για μια θέση ή για ένα συγκεκριμένο καθήκον όσο και την απόκτηση γενικών γνώσεων.